E VAKADEITAKA na Paraiminisita ena mua ni macawa ni sega ni duavata kei na kena vakayagataki na i vakarau kaukauwa kei na veimoku a vakayacori vei ira na kaivesu.
Mai vakaraitaka na veika oqo o Komadoa Voreqe Bainimarama ena kena vakayacori na soqo ni kena tarovi na basu lawa ena mua i ra ni noda vanua.
Kuria ka kaya ni levu sara na i tukutuku e rogoci ka tabaki ena vuku ni veimoku e vakayacori vei iratou na lewe lima na kaivesu.
E vakaraitaka talega o Bainimarama ni levu na gauna era qarava na nodra i tavi o ira na ovisa kei na sotia ena tabana ni kena taqomaki na lawa ena so na veiqaravi e dredre.
E vakavinavinakataka o Bainimarama na nodratou mai tobo tale na lewe lima na kaivesu oqo ena loma ga ni dua na macawa.
Ena Vakaraubuka sa oti eratou tobo mai kina e lewe va, ka qai tobo ena siga Moniti o Isoa Waqa ena loma ni dua na tekisi e Laqere.
E ratou sa tauri tale tikoga vakavesu eso na nodratou i lawalawa na kaivesu oqo ka ra a vukei iratou ka ra maroroi iratou tiko na dro mai oqo e Naboro.
Eratou se vakacegu tiko e valenibula ka ratou na rairai e mataveilewai ena gauna eratou sa na bula vinaka kina.
Era a sega ni vakatarai na lewe ni vuvale nodra na kaivesu oqo ena nodratou a curu tiko ena valenibula levu e Suva.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn